Ego Hugo, dux Burgundie, notum facio universis presentes litteras inspecturis, quod Guillelmus Miles, major Floriaci, in mea presentia constitutus, ex certa scientia et spontanea voluntate, recognovit et asseruit se vindidisse, concessisse et perpetuo tradidisse, pro pretio quingentarum et decem librarum Viennensis monete, sexaginta solidis dicte monete valentibus marcham argenti, viris venerabilibus et religiosis Galtero, priori Cluniacensi et Sancti Marcelli Cabilonensis, ejusque successoribus in dicto prioratu Sancti Marcelli et ejusdem loci conventui, ipso priore recipiente possessionem vel quasi pro se et successoribus suis et ecclesia Sancti Marcelli, majoriam suam de Floreio et de Ulcis, et omnia bona sua, scilicet domos, vineas, terras arabiles et prata, et quecumque alia habuit, tenuit et possedit aliquo tempore, habet, tenet, possidet vel quasi per se vel per alium, vel habere potuit vel potest, seu etiam modo aliquo reclamare in predictis villis et omnibus parrochiatibus earum et finagiis, quocumque modo vel quocumque jure ad ecclesiam Sancti Marcelli vel forte ad alium pertinent vel pertinere possunt, et etiam quicquid habet et habebat, seu habere vel reclamare poterat in totis finagiis dictarum villarum, in nemoribus, aquis, redditibus, usagiis, consuetudinibus et generaliter in omnibus aliis que possunt haberi, possideri vel quasi et teneri, nichil penitus sibi et successoribus aut heredibus et successoribus suis retinens in predictis. Dedit etiam et concessit et quittavit penitus dictus Guillelmus dictis priori et conventui Sancti Marcelli omnes actiones, et jura, et escasuras que habet et habere potest quocumque modo in omnibus supradictis, omnia a se amovens et in ipsos priorem et conventum pro se et successoribus suis transferens pleno jure, et de supradictis omnibus se devestiens, dictos priorem et conventum nomine ecclesie supradicte in corporalem et vacuam possessionem induxit; promisit quoque, prestito super sancta Dei euvangelia corporaliter juramento, pro se et successoribus suis, dictis priori et conventui, venditionem istam seu traditionem et omnia superius expressa in perpetuum rata et firma habere et tenere, nec aliquo modo contra venire, directe vel indirecte, per se vel per alium, nec re nec verbo, nec de jure nec de facto, hoc addito quod si forte reverteretur de ultra marinis partibus, ipse et non alius nomine suo, et non nomine alieno, possit a dictis priore et conventu vel successoribus eorum supradicta remere, pro predictis quingentis et decem libris Viennensibus, secundum estimationem et valorem quem habet modo predicta moneta. Hoc adhuc licebit liberis suis, videlicet filio aut filie sue naturalibus et legitimis, qui tamen et si tales continget ipsum ex uxore legitima suscepturum, qui tamen, et non alii heredes ascendentes vel descendentes seu etiam collaterales, per se et non alius nomine dictorum liberorum, predictum pro supradicto pretio poterunt reemere sicut de dicto Guillelmo superius est expressum. Promisit etiam sub eodem juramento predictis priori et conventui, pro se et successoribus suis, se pro eis opponere, et in judicio et extra judicium defendere. Promisit etiam sub religione prestiti juramenti et ad hoc se obligavit, quod procurabit et faciet precise quod dominus Johannes Miles, frater suus, omnibus supradictis consensum tribuet et favorem, et firmam et ratam venditionem omnium supradictorum pro se et successoribus suis habebit, laudabit, et quantum in se est confirmabit; hec omnia attendere et observare bona fide, sicut superius sunt expressa et posita, stipulando promisit pro se et successoribus suis sub prestito juramento. Si vero supradicta omnia sicut superius sunt expressa in toto vel in parte non observaret prefatus Guillelmus (quod absit!) voluit et concessit ut dicti prior et conventus sub eo sub quo maluerint judice, ecclesiastico vel seculari, omni exceptione remota, valeant convenire, inde obligans realiter et personaliter se et sua mobilia et immobilia, acquisita et acquirenda, ubicumque posita. Hanc autem venditionem, concessionem et traditionem voluit et laudavit domina Margareta, uxor predicti Guillelmi, et abrenuntiavit expresse omni juri in favorem super hoc mulierum introducto, quod eidem ad presens vel in futurum posset contingere vel prodesse, tam canonico quam civili, de dote vel dotalicio repetendis, et super hoc corporale prestitit juramentum. In cujus rei testimonium, ad preces dicti Guillelmi, sigillum meum presentibus litteris duxi apponendum. Actum anno Domini millesimo ducentesimo quadragesimo octavo. Nos frater W., miseratione divina humilis abbas Cluniacensis, et nos frater Galterus, humilis prior ejusdem loci et Sancti Marcelli Cabilonensis, totusque ejusdem loci conventus notum esse facimus quod (?) sigilla nostra presentibus litteris duximus apponenda.